საქართველოს პროფესიული კავშირების გაერთიანება
შრომის უსაფრთხოება
სამთო-მოპოვებით სამუშაოებზე
შახტები  •  მაღაროები  •  კარიერები  •  საამფეთქებლო სამუშაოები
შესავალი
სამთო-მოპოვებითი საქმიანობა ადამიანის სიცოცხლისა და ჯანმრთელობისთვის ერთ-ერთი მაღალი რისკის შემცველი დარგია. თუ შრომის უსაფრთხოების მოთხოვნები არ იქნება დაცული, დაშავების ან სიკვდილის რისკი ძალიან მაღალია. ეს გაიდლაინი აერთიანებს მოქმედი კანონმდებლობის მთავარ პრაქტიკულ მოთხოვნებს და დაყოფილია ორ ნაწილად: 
· ნაწილი I - დასაქმებულისთვის;

· ნაწილი II - შრომის უსაფრთხოების სპეციალისტისთვის.
	გახსოვდეს:
არცერთი სამუშაო არ ღირს სიცოცხლის ფასად. გარდაუვალი საფრთხის შემთხვევაში სამუშაოს შეწყვეტა შენი კანონიერი უფლებაა.


რატომ ითვლება დარგი განსაკუთრებით საშიშად - საფრთხის ფაქტორები
	საამფეთქებლო სამუშაოები
	საშიში აირები - მეთანი (CH4), ნახშირბადის მონოქსიდი (CO)
	ჟანგბადის ნაკლებობა

	მტვერი (ქვანახშირის, სილიციუმის)
	შახტის/გვირაბის ჭერის ან კედლის ჩამოშლა
	კარიერის ფერდობის ჩამოშლა

	ელექტროდანადგარები და გაყვანილობა
	ქვების და მასალის ჩამოცვენა
	არასაკმარისი განათება

	მანქანა-მექანიზმები
	ხმაური და ვიბრაცია
	ხანძარი და ტემპერატურა


ძირითადი რისკები ჯანმრთელობისთვის
· სხეულის მოტეხილობები, დაჟეჟილობა, ჭრილობა - მძიმე ან სასიკვდილო ტრავმა.
· სასუნთქი ორგანოების დაავადებები (მაგ. პნევმოკონიოზი - ნახშირისა და სილიციუმის მტვრისგან).
· სმენის დაქვეითება/დაკარგვა ხმაურის ზემოქმედებით.
· მოწამვლა ან დამწვრობა საშიში აირების ზემოქმედებით (CO, CH4).
· ელექტროტრავმა.
· დახრჩობა ჟანგბადის ნაკლებობის გამო.
ნაწილი I - დასაქმებულისთვის
ხუთი მთავარი საფრთხე, რომელიც სიცოცხლეს ემუქრება
	1
	საშიში აირები და ჟანგბადის ნაკლებობა - მიწისქვეშ.
მეთანი (CH4) და ნახშირბადის მონოქსიდი (CO) შესაძლოა უსუნო და შეუმჩნეველი იყოს. ნუ შეხვალ ადგილას, სადაც ჰაერი არ არის შემოწმებული.

	2
	ჭერის/კედლის ან ფერდობის ჩამოშლა.
ნუ იმუშავებ გაუმაგრებელ სივრცეში ან გადმოკიდებული ლოდების/ქიმების ქვეშ.

	3
	აფეთქება - საამფეთქებლო სამუშაოები.
დაიცავი უსაფრთხო მანძილი და სიგნალები. 
აუფეთქებელ (ნამტყუნ) მუხტს არ მიუახლოვდე.

	4
	ელექტროდენი  და მოძრავი მექანიზმები.
ნუ შეეხები დაზიანებულ კაბელს; 
ნუ იმუშავებ მოხსნილი დამცავებით.  

	5
	წყლის გამოხეთქვა, ხანძარი, ტრანსპორტი.
თუ შენიშნე სანგრევის შენამვა ან  შეიგრძენი კვამლი/სუნი დაუყოვნებლივ შეატყობინე ხელმძღვანელობას. 
ნუ იმგზავრებ სატვირთო ტრანსპორტით.


რა ზრდის უბედური შემთხვევის რისკს
· ინსტრუქტაჟისა და სწავლების გარეშე მუშაობა.
· ინდივიდუალური დაცვის საშუალებების (სპეცტანსაცმელი, ჩაფხუტი, რესპირატორი, სათვალე, აღკაზმულობა) გამოუყენებლობა.
· კოლექტიური დაცვის საშუალებების (სავენტილაციო  და წყლის საქაჩი სისტემები,   დამცავი ზღუდარები, ცეცხლმაქრები) და საშიში აირების საზომი ხელსაწყოების არარსებობა ან არ გამოყენება.
· უსაფრთხოების ნიშნების (ამკრძალავი, მაფრთხილებელი, მავალდებულებელი) არ გამოყენება.

· დამცავი მოწყობილობების თვითნებურად მოხსნა ან გვერდის ავლა.
· ალკოჰოლის ან ნარკოტიკის ზემოქმედების ქვეშ ან გადაღლილ მდგომარეობაში მუშაობა.
· სამუშაო ადგილის, გასასვლელების ჩახერგვა; დასვენება სანგრევებში, ფერდობებთან, გზებზე.
· გაუგებარი ან უცნობი სიგნალის უგულებელყოფა - ნებისმიერი გაუგებარი სიგნალი ნიშნავს „დადექ“.
შენი უფლებები
დამსაქმებელი ვალდებულია და შენ უფლება გაქვს მოითხოვო:
· უფასო სწავლება და ინსტრუქტაჟი გასაგებ ენაზე - სამუშაოს დაწყებამდე და პერიოდულად.
· უფასო ინდივიდუალური დაცვის საშუალებები, გამართული და შენზე მორგებული.
· ინფორმაცია სამუშაო ადგილის რისკებისა და მათი ჯანმრთელობაზე ზემოქმედების შესახებ.
· წინასწარი და პერიოდული უფასო სამედიცინო შემოწმება.
· უბედური შემთხვევის დაზღვევა მომეტებული საფრთხის სამუშაოებზე.
	სამუშაოზე უარის თქმის უფლება
თუ სამუშაო აშკარა და არსებით საფრთხეს უქმნის შენ ან სხვის სიცოცხლეს/ჯანმრთელობას, გაქვს უფლება უარი თქვა მასზე და დატოვო სახიფათო ზონა. ამის გამო დამსაქმებელს არ შეუძლია დაგითხოვოს ან გაგიუარესოს მდგომარეობა. მომეტებული საფრთხის არსებობისას დამსაქმებელს უფლება არ აქვს მოგთხოვოს სამუშაოს გაგრძელება.


შენი ვალდებულებები
· იმუშავე ინსტრუქციებისა და უსაფრთხოების წესების მიხედვით.
· გამოიყენე ინდივიდუალური დაცვის საშუალებები დანიშნულებისამებრ.
· არ მოხსნა  და გვერდი არ აუარო დამცავ მოწყობილობებს.
· მომეტებული საფრთხის ტექნიკა მართე მხოლოდ შესაბამისი მოწმობითა და დავალებით.
· დაუყოვნებლივ შეატყობინე ხელმძღვანელს ხარვეზზე ან საფრთხეზე.
· დაესწარი ტრენინგებს, გაიარე სამედიცინო შემოწმებები; არ გამოცხადდე არა ფხიზელ მდგომარეობაში.
ხუთი რამ, რაც სამუშაოს დაწყებამდე უნდა შეამოწმო
	N
	შესამოწმებელი
	კი / არა

	1
	გავიარე ინსტრუქტაჟი ამ კონკრეტული სამუშაოსთვის და ვაცნობიერებ რისკებს.
	

	2
	მაქვს გამართული ინდივიდუალური დაცვის საშუალებები და ვიყენებ მათ.
	

	3
	სამუშაო ადგილი უსაფრთხოა: ჭერი/ფერდობი გამაგრებულია, არ არის გადმოკიდებული ლოდები, ჰაერი შემოწმებულია.
	

	4
	მოწყობილობა/მექანიზმი გამართულია, დამცავები ადგილზეა, ვიცი ავარიული გაჩერების ღილაკი.
	

	5
	ვიცი გასასვლელები, საევაკუაციო გზები და რას ვაკეთებ ავარიის შემთხვევაში.
	

	თუ თუნდაც ერთ კითხვაზე პასუხია „არა“ - არ დაიწყო მუშაობა გამოსწორებამდე.


რა ვქნა, თუ...
	სიტუაცია
	მოქმედება

	დავინახე დარღვევა
	შეატყობინე ობიექტზე პასუხისმგებელ პირს ან უსაფრთხოების სპეციალისტს. თუ არ გამოსწორდა - შრომის ინსპექციას ან პროფკავშირს.

	გარდაუვალი საფრთხეა
	შეწყვიტე სამუშაო, გადი უსაფრთხო ზონაში, შეატყობინე ხელმძღვანელობას.

	მოხდა უბედური შემთხვევა
	აღმოუჩინე პირველადი დახმარება (თუ შეგიძლია), გამოიძახე სამედიცინო დახმარება, შეატყობინე ხელმძღვანელობას; შეძლებისდაგვარად შეინარჩუნე სამუშაო ადგილი უცვლელად მოკვლევისთვის.


	კონტაქტი:
შრომის ინსპექციის სამსახური - ცხელი ხაზი: 15-75; infolio@moh.gov.ge
საქართველოს პროფესიული კავშირების გაერთიანება - (032) 2 24 24 49; info@gtuc.ge


ნაწილი II - შრომის უსაფრთხოების სპეციალისტისთვის
1. მარეგულირებელი ჩარჩო
დარგის შრომის უსაფრთხოებას არეგულირებს ორი ჩარჩო-კანონი და ტექნიკური რეგლამენტების ერთობლიობა. არცერთი მათგანი ცალკე აღებული არ არის ამომწურავი - გამოიყენეთ ისინი ერთად და ყოველთვის გადაამოწმეთ თითოეული აქტის უახლესი კონსოლიდირებული რედაქცია (იხ. „წყაროები“).
	აქტი
	რას არეგულირებს

	ორგანული კანონი „შრომის უსაფრთხოების შესახებ“
	დამსაქმებლისა და დასაქმებულის ძირითადი უფლება-ვალდებულებები, რისკის შეფასება, სპეციალისტი, სწავლება, სამედიცინო შემოწმება, უბედური შემთხვევის მოკვლევა.

	პროდუქტის უსაფრთხოებისა და თავისუფალი მიმოქცევის კოდექსი
	მომეტებული ტექნიკური საფრთხის ობიექტები, ტექნიკური რეგლამენტების ბაზა, ინსპექტირება.

	№449 - ნახშირის შახტების უსაფრთხოება
	მიწისქვეშა ნახშირის მოპოვება (შახტები).

	№430 - მადნეული/არამადნეული საბადოების მიწისქვეშა დამუშავება
	მიწისქვეშა მარგანეცის მოპოვება  (მაღაროები).

	№450 - კარიერების უსაფრთხოება
	ღია სამთო სამუშაოები (კარიერები).

	№432 - საამფეთქებლო სამუშაოების უსაფრთხოება
	ფეთქებადი მასალებით სამუშაოების  წარმოება.

	№135 - სამუშაო მოწყობილობები
	მანქანა-მოწყობილობის უსაფრთხო გამოყენება, შემოწმება.

	№167 - ტვირთის ხელით აწევა
	ხელით გადატანასთან დაკავშირებული რისკები.

	№370 - სახანძრო უსაფრთხოება
	სახანძრო რეჟიმი, ევაკუაცია, ცეცხლმაქრები.

	№457 - უსაფრთხოების ნიშნები
	სამუშაო სივრცეში ნიშნების განთავსება.

	№590 - ინდივიდუალური დაცვის საშუალებები
	იდს-ის მიწოდება, შერჩევა, გამოყენება.

	№78/ნ - სანიტარიული ნორმები (მძიმე მრეწველობა)
	მტვერი, ხმაური, ვიბრაცია, მიკროკლიმატი, საყოფაცხოვრებო სათავსები (ქვანახშირი, საშენი მასალები).


2. რისკების მართვის იერარქია
ღონისძიებები უნდა განხორციელდეს ამ თანმიმდევრობით - ზემოდან ქვემოთ:
1. აღმოფხვრა - საფრთხის სრული მოცილება.
2. ჩანაცვლება - საშიშის შეცვლა ნაკლებად საშიში მასალით/მეთოდით.
3. საინჟინრო/კოლექტიური დაცვა - შემოღობვა, ბადეები, ვენტილაცია, ხუფები ღიობებზე.
4. ადმინისტრაციული ზომები - პროცედურები, სწავლება, ნიშნები, სამუშაო ნებართვა.
5. ინდივიდუალური დაცვის საშუალებები - ბოლო რგოლი, არა პირველი.
კანონი პირდაპირ ადგენს კოლექტიური დაცვის უპირატესობას იდს-თან შედარებით. იდს გამოიყენება მხოლოდ მაშინ, როცა რისკის საკმარისად შემცირება სხვა გზით ვერ ხერხდება.
3. დამსაქმებლისა და სპეციალისტის ძირითადი ვალდებულებები
· ზოგადი მოვალეობა - დაიცვას შრომის უსაფრთხოების ნორმები და უზრუნველყოს, რომ ზიანი არ მიადგეს დასაქმებულს ან სხვა პირს.
· რისკის შეფასება - წერილობითი შეფასება ყველა პროცესისთვის, პერიოდული გადახედვით.
· სპეციალისტი - დანიშვნა დასაქმებულთა რაოდენობისა და რისკის მიხედვით (იხ. ცხრილი ქვემოთ).
· სწავლება/ინსტრუქტაჟი - დასაქმებამდე, სამუშაოს/ტექნოლოგიის ცვლილებისას და პერიოდულად; სამუშაო საათებში, უფასოდ; ინსტრუქტაჟი - არანაკლებ სამ თვეში ერთხელ.
· სამედიცინო შემოწმება - წინასწარი და პერიოდული, მძიმე, მავნე და საშიშპირობებიან სამუშაოებზე.
· უბედური შემთხვევის მოკვლევა/ანგარიშგება - შიდა მოკვლევა და ზედამხედველი ორგანოსთვის შეტყობინება.
· დასაქმებულთა წარმომადგენელი - დანიშვნა/კონსულტაცია გადაწყვეტილებამდე; მისი უფლებამოსილების გამო გათავისუფლება აკრძალულია.
· დაუცველი ჯგუფები - 18 წლამდე პირებისა და ორსული/მეძუძური ქალების მძიმე/მავნე/საშიშპირობებიან სამუშაოზე დასაქმების აკრძალვა.
· პასუხისმგებლობა - გარე მომსახურების მოწვევა ან სპეციალისტის დანიშვნა არ ათავისუფლებს დამსაქმებელს პასუხისმგებლობისგან.
სპეციალისტის დანიშვნის ზღვრები
	დასაქმებულთა რაოდენობა
	მოთხოვნა

	20-მდე
	დამსაქმებელს პირადად შეუძლია ფუნქციის შესრულება (აკრედიტებული პროგრამის გავლის პირობით).

	20-100
	არანაკლებ 1 შრომის უსაფრთხოების სპეციალისტი (აკრედიტებული სერტიფიკატით).

	100 და მეტი
	შრომის უსაფრთხოების სამსახური - არანაკლებ 2 სპეციალისტით.


უბედური შემთხვევის კლასიფიკაცია და ანგარიშგება
	კატეგორია
	განმარტება

	მსუბუქი
	შრომისუუნარობა 3 დღემდე.

	საშუალო
	3-40 დღე.

	მძიმე
	40 დღეზე მეტი ან მუდმივი შრომისუუნარობა.

	ფატალური
	სასიკვდილო შედეგი.

	მასობრივი
	3 ან მეტი დაშავებული.


· დასაქმებული დაუყოვნებლივ აცნობებს; 
· დამსაქმებელი იღებს ზომებს და ინახავს ადგილს კომპეტენტური ორგანოს მოსვლამდე.
· დამსაქმებელი 24 საათში აცნობებს დასაქმებულთა წარმომადგენელს, სამართალდამცავსა და ზედამხედველ ორგანოს.
4. ზოგადი ტექნიკური მოთხოვნები - ყველა ობიექტზე
4.1. ინდივიდუალური დაცვის საშუალებები (№590)
· დამსაქმებელი უსასყიდლოდ აწვდის იდს-ს და უზრუნველყოფს მის მოვლას, შეკეთებას, დროულ შეცვლას.
· იდს შეირჩევა რისკის ანალიზის საფუძველზე; უნდა შეესაბამებოდეს საფრთხეს, ერგებოდეს დასაქმებულს და არ ზრდიდეს რისკს.
· სივრცეში, სადაც იდს სავალდებულოა, არცერთი პირი არ დაიშვება იდს-ის გარეშე.
· იდს ძირითადად პერსონალურია; გამოიყენება ინსტრუქციის მიხედვით, დასაქმებულის სწავლების შემდეგ.
4.2. უსაფრთხოების ნიშნები (№457)
· ნიშნები სავალდებულოა, როცა საფრთხის აცილება კოლექტიური დაცვით ან ორგანიზაციული ზომებით შეუძლებელია.
· ტიპები: ამკრძალავი (წითელი), გამაფრთხილებელი (ყვითელი), სავალდებულო (ლურჯი), საევაკუაციო/პირველადი დახმარება (მწვანე), სახანძრო (წითელი). დამატებით - ხმოვანი, ვერბალური და ჟესტური სიგნალები.
· დამსაქმებელი ატარებს ინსტრუქტაჟს ნიშნების მნიშვნელობის შესახებ.
4.3. სამუშაო მოწყობილობები (№135)
· მოწყობილობა უნდა შეესაბამებოდეს სამუშაოს, ჰქონდეს ტექნიკური დოკუმენტაცია და ექსპლუატირდეს მწარმოებლის ინსტრუქციით.
· შემოწმება პასუხისმგებელი პირის მიერ: პირველადი (ექსპლუატაციამდე), პერიოდული - არანაკლებ წელიწადში ერთხელ, სპეციალური - რემონტის/ავარიის/ხანგრძლივი უმოქმედობის შემდეგ; შედეგები დოკუმენტირდება.
· გამოიყენოს მხოლოდ უფლებამოსილმა პირმა; ტექმომსახურება - გამორთულ მოწყობილობაზე.
· სავალდებულოა უსაფრთხო გათიშვის შესაძლებლობა და, საჭიროებისას, ავარიული გამორთვის მექანიზმი; მოძრავ ნაწილებთან - დამცავები.
· დაკიდებული ტვირთის ქვეშ ყოფნა აკრძალულია; ტვირთამწეს - ნომინალური დატვირთვის ნიშანდება.
4.4. ტვირთის ხელით აწევა (№167)
· პირველ რიგში - ორგანიზაციული ზომები, რომ ხელით აწევა თავიდან იქნას აცილებული (მექანიზაცია). თუ ვერ ხერხდება - რისკის შეფასება და შემცირება.
· დასაქმებულს მიეწოდოს ინფორმაცია ტვირთის წონისა და სიმძიმის ცენტრზე; ჩაუტარდეს სწავლება სწორ ტექნიკაზე.
· რისკს ზრდის: მძიმე/მოუხერხებელი ტვირთი, სხეულის დახრა/მობრუნება, ხშირი გადატანა, ვიწრო/სრიალა/არათანაბარი სივრცე.

4.5. სახანძრო უსაფრთხოება (№370)
· დადგინდეს ხანძარსაწინააღმდეგო რეჟიმი და პასუხისმგებელი პირი; თანამშრომლები დაიშვებიან მხოლოდ სახანძრო ინსტრუქტაჟის შემდეგ.
· გამოიკრას საევაკუაციო გეგმა და სახანძრო-სამაშველო ნომერი; ევაკუაციის ვარჯიში - არანაკლებ ნახევარ წელიწადში ერთხელ.
· საევაკუაციო გზები არ უნდა ჩაიხერგოს/ჩაიკეტოს; კარები (ცეცხლმედეგი) იღება გასვლის მიმართულებით.
· ცეცხლმაქრები - თვალსაჩინო ადგილას, გასასვლელებთან, იატაკიდან არაუმეტეს 1,5 მ-ზე; ტიპი და რაოდენობა ხანძრის კლასისა და ფართობის მიხედვით.
4.6. სანიტარიულ-ჰიგიენური მოთხოვნები (№78/ნ)
	ფაქტორი
	მოთხოვნა

	მტვერი
	ადგილობრივი გამწოვი/ასპირაცია, მორწყვა, ჰერმეტიზაცია; ბურღვა მხოლოდ მტვერდამჭერით; შეკუმშული ჰაერით დასუფთავება აკრძალულია.

	ხმაური და ვიბრაცია
	სამსხვრეველა/წისქვილი - ვიბრო- და ხმაურმაიზოლირებელ საძირკველზე; ვიბროხელსაწყოებთან მუშაობის ხანგრძლივობა შეზღუდულია; კონტროლი წელიწადში 1-2-ჯერ.

	მიკროკლიმატი
	მართვის პულტებზე ტემპერატურა 22-24°C, ტენიანობა 40-60%, ჰაერის სიჩქარე ≤0,1 მ/წმ; ცხელ ზონებში - ჰაეროვანი შხაპი.

	საყოფაცხოვრებო
	საშხაპეები (ქვანახშირი - 1 საშხაპე 5 მუშაზე); სპეცტანსაცმლის სახლში გატანა/რეცხვა აკრძალულია - რეცხვა-დეზინფექცია ცენტრალიზებულად.

	სამედიცინო
	მავნე/საშიშ სამუშაოზე - მხოლოდ წინასწარი გასინჯვის შემდეგ + პერიოდული; მტვრის ზდკ-ის გადამეტებისას დამატებითი შემოწმება.


5. მიწისქვეშა სამუშაოები - შახტები და მაღაროები (№449, №430)
5.1. განიავება და საშიში აირები
· მთავარი განიავება უწყვეტია, სულ ცოტა ორი დამოუკიდებელი აგრეგატით (ერთი სარეზერვო); მხოლოდ ბუნებრივი წევით განიავება აკრძალულია.
· საამფეთქებლო სამუშაოს შემდეგ ადამიანების დაშვებამდე მავნე აირები (CO-ზე გადაანგარიშებით) ≤0,008% მოცულობაში; განზავება მიღწეული ≤30 წუთში.
· მეთანის ადგილობრივი დაგროვებისას - მანქანების გაჩერება და ძაბვის მოხსნა; თუ 15 წუთში ნორმა არ აღდგა - ხალხის გამოყვანა სუფთა ჭავლზე; მუშაობის განახლება მხოლოდ CH4 ≤1%-ის შემდეგ.
· III და ზეკატეგორიის შახტებში - მეთანის ავტომატური კონტროლი; პერსონალი ინდივიდუალური სიგნალიზატორით; ნორმის გადაჭარბებისას აპარატურა თიშავს ელექტროენერგიას.
· ყოველი შახტში ჩასული სპეციალისტი ვალდებულია სამუშაო ადგილზე გაზომოს CH4 და CO.
· ცვლის პერსონალზე - ჯგუფური თვითმაშველები + 10% სარეზერვო (სულ ცოტა 2); მათი  განთავსების ადგილი ყველა მიწისქვეშ მყოფმა უნდა იცოდეს.
5.2. გამაგრება და ჩამოშლის პრევენცია
· სივრცე სანგრევსა და მუდმივ სამაგრს შორის უნდა გამაგრდეს დროებითი სამაგრით. დროებითი სამაგრის მუდმივით შეცვლა უნდა მოხდეს გამაგრების პროექტის შესაბამისად.

· მოსამზადებელ გვირაბში სანგრევი ჩაქუჩებით მადნის ამოღებისას, მუდმივი სამაგრის დაყენებამდე, აგრეთვე, საამფეთქებლო სამუშაოების შემდეგ, მადნის და ქანის აწმენდისას დაყენებული უნდა იქნეს დროებითი სამაგრი (დროებითი სამაგრის კონსტრუქცია განისაზღვრება პროექტით).

· გვირაბი დროულად უნდა გამაგრდეს;  მუდმივი სამაგრის უკან სიცარიელე ამოიყოროს. სამთო-გეოლოგიური პირობების ცვლილებისას გამაგრების პროექტი გადაიხედება დღე-ღამის განმავლობაში.
· აკრძალულია: გაუმაგრებელ სივრცეში ყოფნა/მუშაობა; საწმენდი და ჭერის ჩამოქცევის სამუშაოს ერთდროული ჩატარება; გაუმართავი მექანიზებული სამაგრით მუშაობა.
· ჭერის მდგრადობა მოწმდება დათვალიერებითა და დაკაკუნებით; აშრევებული მასა მოშორდეს, დაიდგას დამატებითი სამაგრი.
· გადამაგრებისას ერთდროულად 2-ზე მეტი ჩარჩოს/თაღის ამოღება აკრძალულია; სამაგრის ამოღება 30°-ზე მეტი დახრისას აკრძალულია.
5.3. მტვერთან ბრძოლა
· აფეთქებადამცავი მორწყვის სისტემის გარეშე მანქანების ექსპლუატაცია აფეთქებასაფრთხიან ფენებში აკრძალულია.
· გვირაბები აღიჭურვება აფეთქების მალოკალიზებელი საფრებით (ფიქლის მტვრის/წყლის); კონტროლი - კვარტალში ერთხელ.
5.4. მიწისქვეშა ხანძარი და თვითგახურება
· თვითგახურების გამოსავლენად - ატმოსფეროს მუდმივი კონტროლი; CO-ს აღმოჩენისას ლაბორატორიული სინჯი; ღია ცეცხლის/კვამლის დროს ყველა სამუშაო ჩერდება, უბანი იზოლირდება.
· ხანძარსაწინააღმდეგო სტენდები შესასვლელიდან არაუმეტეს 100 მ-ში; ყველა ნამუშევარი ველი და გამოუყენებელი გვირაბი - იზოლირებული.
· საზეთი/საწმენდი მასალა - სახურავიან ლითონის ტარაში; გამოყენებული ჩვრები ზედაპირზე გატანა ყოველდღიურად; მოწევა/ღია ცეცხლი გვირაბებში აკრძალულია.
5.5. წყალამოღვრა და წყლის გამოხეთქვისგან დაცვა
· მთავარი წყალამოსაღვრელი დანადგარი ამოტუმბავს მაქსიმალურ მოდინებას დატბორვის გარეშე; მუშა + ერთი სათადარიგო ტუმბო.
· წყლის გამოხეთქვის ნიშნების (სანგრევის შენამვა, წვეთის მომატება) დროს ცვლის ზედამხედველი დაუყოვნებლივ გამოიყვანს პერსონალს ყველა საშიში გვირაბიდან.
· მარკშაიდერი გეგმაზე იტანს საშიში ზონის საზღვრებს და წერილობით წინასწარ აცნობებს.
5.6. ელექტროდანადგარები, განათება, სიგნალიზაცია
· ელექტროდანადგარების მომსახურებასა და რემონტზე დაიშვებიან პირები, რომლებსაც აქვთ შესაბამისი საკვალიფიკაციო ჯგუფი ელექტროუსაფრთხოებაში
· აკრძალულია: ელექტრომოწყობილობის და ქსელის მომსახურება და რემონტი აღნიშნული სამუშაოებისათვის განკუთვნილი ხელსაწყოებისა და ინსტრუმენტების გარეშე; დამცავი საშუალებების (დიელექტრიკული ხელთათმანი, ბოტი ან საიზოლაციო ქვესადგამი) გარეშე, სულ ცოტა, 1000 ვ ძაბვის ელექტროდანადგარების ოპერატიული მომსახურება

· გვირაბში უნდა მოეწყოს დამიწების საერთო ქსელი, რომელსაც უნდა მიუერთდეს ყველა ჩასამიწებელი ობიექტი.
· დამიწების ქსელის გარდამავალი წინაღობა ≤2 ომი; შახტში სულ ცოტა ორი ჩამამიწებელი.
· აკრძალულია: ელექტრომოწყობილობა გაჟონვის რელეს გარეშე (გარდა 42 ვ-მდე); აფეთქებაუსაფრთხო გარსის გახსნა ძაბვის მოხსნისა და მეთანის გაზომვის გარეშე; არაკალიბრული მცველები.
· დაზიანებული ქსელის გამორთვის საერთო დრო 660 ვ ძაბვაზე და საკონტაქტო ქსელისათვის არ უნდა აღემატებოდეს 0,2 წმ-ს, ხოლო 1000ვ ძაბვის შემთხვევაში _ 0,12 წმ-ს. სამუხტავ ქსელში გაჟონვის რელეს გამორთვის დრო არ უნდა აღემატებოდეს 0,2 წმ-ს.
· სანათის გახსნა შახტში აკრძალულია; ავარიული განათება - ავტონომიური კვებით; შახტს - ავარიული სიგნალიზაცია.
· მექანიზმის ამუშავებამდე - ხმოვანი/შუქური სიგნალი; ყოველი გაუგებარი სიგნალი აღიქმება როგორც „დადექ“.
5.7. ტრანსპორტი და ამწევი დანადგარები
· მანქანების და მექანიზმების ამუშავების, სარკინიგზო შემადგენლობის მოძრაობის დაწყების წინ აუცილებელია ხმოვანი და შუქური სიგნალების მიცემა. ხელმძღვანელები ვალდებულნი არიან მათი მნიშვნელობა გააცნონ ყველა მომუშავეს. ამასთან, მანქანების და მექანიზმების მოქმედების ზონაში სიგნალი უნდა ესმოდეს ყველა მომუშავეს (ჩანდეს ყველასათვის).
· მანქანის, მექანიზმისა და დანადგარის ყველა ღია მოძრავი ნაწილი უნდა იყოს დამცავი ზღუდარით შემოღობილი, ადამიანების ტრავმირების საშიშროების და მათში უცხო საგნების მოხვედრის თავიდან აცილების მიზნით.
· დახრილ გვირაბში სამგზავრო შემადგენლობა აღიჭურვება პარაშუტით (გამორთვა სიჩქარის 25%-ით გადაჭარბებისას ან ბაგირის გაწყვეტისას); პარაშუტების გამოცდა - 6 თვეში ერთხელ.
· აკრძალულია: ერთ დახრილ გვირაბში ადამიანებისა და ტვირთის ერთდროული გადაადგილება; ვერტიკალურ ჭაურში გადაადგილება - მხოლოდ გალით, დაუტვირთავად.
· ლენტური კონვეიერი - ავარიული გაჩერების მოწყობილობით მთელ სიგრძეზე; სარემონტოდ/ჩასხდომისას საკონტაქტო სადენებზე ძაბვა მოიხსნება.
5.8. გასასვლელები, პერსონალი, დოკუმენტაცია
· ყველა ჰორიზონტს/საწმენდ სანგრევს - ორი დამოუკიდებელი გასასვლელი ზედაპირზე; ჩიხურ/დაშორებულ გვირაბებში ერთდროულად სულ ცოტა ორი მუშა, გადასატანი აირმსაზღვრელით.
· დამსაქმებელი უზრუნველყოფს შახტში ჩამსვლელთა/ამომსვლელთა ზუსტ აღრიცხვას; ტექნიკური ხელმძღვანელი - უმაღლესი სამთო-ტექნიკური განათლებით, პირველადი დახმარების უნარით.
· სავალდებულო დოკუმენტაცია: პროექტები, სამთო სამუშაოთა წლიური გეგმა, ვენტილაციის/წყალამოღვრის/ტრანსპორტის/ელექტრომომარაგების სქემები, ავარიის ლიკვიდაციის გეგმა (რომელსაც ეცნობა ყველა პერსონალი).
· სავენტილაციო გეგმა - 6 თვეში ერთხელ ხელახლა შედგება; საიზოლაციო ზღუდარები და ენდოგენური ხანძრები - რეგისტრირდება ჟურნალში.
6. ღია სამთო სამუშაოები - კარიერები (№450)
	საფეხურის სიმაღლე, ფერდობის კუთხე და მრავალი სხვა საკვანძო ზღვარი რეგლამენტში ხშირად ფიქსირებული ციფრით არ არის მოცემული, არამედ „პროექტით/სტანდარტით“ განისაზღვრება. ამიტომ ყოველი კონკრეტული ობიექტისთვის იხელმძღვანელეთ დამტკიცებული სამთო პროექტითა და სანგრევის პასპორტით.


6.1. საფეხურები, ბერმები, ფერდობის კონტროლი
· ხელით დამუშავება - მხოლოდ ზევიდან ქვევით, დაფერდების კუთხის შენარჩუნებით და ქვედაჭრის გარეშე.
· საფეხურის გაუქმებისას მცველი ბერმის სიგანე ≥ მოსაზღვრე ბერმებს შორის ვერტიკალური მანძილის 1/3; ბერმა რჩება ყოველ 3 საფეხურზე მაინც; ბერმა, სადაც პერსონალი დადის - შემოიღობება.
· სამთო/სატრანსპორტო მოწყობილობა და კომუნიკაციები განლაგდება ჩამოქცევის პრიზმის საზღვრებს იქით.
· საფეხურების, ფერდობების და ნაყარის მუდმივი კონტროლი; ქანების დაძვრის ნიშნებზე სამუშაო დაუყოვნებლივ ჩერდება. მეწყრისადმი მიდრეკილ კარიერზე - ინსტრუმენტული დაკვირვება ჟურნალში ჩაწერით.
· აკრძალულია მუშაობა გადმოკიდებული ქიმების, ლოდების, თოვლ-ყინულის გადმონაშვერების ქვეშ - ზონა შემოიღობება.
6.2. ბურღვა და ჭაბურღილები
· ბურღვის შემდეგ ჭაბურღილი დაიხუროს საცობით; საბურღი დაზგა - მოსწორებულ ბაქანზე, სავალი ნაწილი ≥3 მ საფეხურის კიდიდან.
· აწეული ანძით გადაადგილება - მხოლოდ ჰორიზონტალურ ბაქანზე; ელგადაცემის ხაზების ქვეშ ანძა დაიშვება.
· ამწევი ბაგირი - სიმტკიცის 5-მაგი მარაგით; შესაცვლელია, თუ ერთ ბიჯზე გაწყვეტილია მავთულების >10%; ბაგირი მოწმდება კვირაში ერთხელ ჟურნალში ხელმოწერით. საბურღ ანძაზე მუშა - მცველი ქამრით.
6.3. ექსკავატორები და სამთო მანქანები
· ექსკავატორზე - დამტკიცებული სანგრევის პასპორტი; მანქანა მყარ მოსწორებულ ფუძეზე, კაბინა სანგრევის საწინააღმდეგო მხარეს.
· ჩამჩის მოქმედების ზონაში ადამიანების ყოფნა აკრძალულია; ჩამომეწყრების საფრთხის/მტყუნებული მუხტის დროს მუშაობა ჩერდება, ექსკავატორი გამოჰყავთ; ყოველთვის თავისუფალი გასასვლელი.
· წესივრულობა მოწმდება: მემანქანე - ყოველ ცვლაში, უბნის მექანიკოსი - ყოველ კვირას, მთავარი მექანიკოსი - ყოველ თვეს; უწესივრო მანქანის ექსპლუატაცია აკრძალულია.
· ღია ცეცხლისა და სარჩილი ლამპის გამოყენება ზეთის/წყლის გასათბობად კატეგორიულად აკრძალულია; ელ.ენერგიის შეწყვეტისას ბერკეტები დაუყოვნებლივ „დადექ“ მდგომარეობაში.
· ბულდოზერით ციცაბო ქანობის განივად მუშაობა და უმეთვალყურეოდ ჩართული ძრავით დატოვება აკრძალულია; ფერდობის კიდესთან ბულდოზერი მიდის მხოლოდ დანით წინ.
6.4. სანაყაროები და ტრანსპორტი
· ტრანსპორტის განტვირთვა ნაყარზე - მხოლოდ პასპორტით განსაზღვრულ ადგილას, ჩამოქცევის პრიზმის იქით; ჩამომეწყრების ნიშნებზე სამუშაო ჩერდება.
· აკრძალულია: ადამიანების გადაყვანა თვითსაცლელი ავტოს ძარებით, თვითგანტვირთვადი ვაგონებით, სატვირთო ბაგირგზებით; ექსკავატორის გამოყენება დუმპკარის განტვირთვის დასაჩქარებლად.
· ავტოს დატვირთვისას - მანქანა ჩამჩის რადიუსის გარეთ, დამუხრუჭებული; ჩამჩის კაბინაზე გადატარება აკრძალულია; მოძრაობა მხოლოდ მემანქანის სიგნალით.
· ავტოს მუშაობისას აკრძალულია მოძრაობა აწეული ძარით; უკუსვლისას - ხმოვანი სიგნალი (≥10 ტ ავტოზე ავტომატური).
6.5. წყალამოღვრა და პერსონალი
· კარიერი უზრუნველყოფილია წყალამოსაღვრელი დანადგარით ავტომატიზაციით; სადრენაჟო ქვესადგური იკვებება ორი ელ.ხაზით.
· ჩავარდნის საფრთხის ადგილები, ძაბრები, ჭაბურღილები, შურფები საიმედოდ დაიხურება/შემოიღობება და განათდება.
· პონტონზე - მაშველი საშუალებები და ჟილეტები; ღია (გაუნათებელ) პონტონში ჩასვლა აკრძალულია.
· ცოდნის პერიოდული შემოწმება ≥3 წელიწადში ერთხელ; მანქანების მართვა - მხოლოდ სპეც. სწავლების შემდეგ; პირველადი დახმარების პუნქტი კარიერზე (300-ზე ნაკლებ მუშაზე - უახლოეს სამედიცინო დაწესებულებაში).
7. საამფეთქებლო სამუშაოები (№432)
7.1. პერსონალი
· სამუშაოს ხელმძღვანელობს საწარმოს ხელმძღვანელი ან დანიშნული პირი (უმაღლესი ტექნიკური განათლებით/სწავლებით).
· ამფეთქებლად დაიშვება მხოლოდ სათანადო პროფესიული განათლების დოკუმენტის მქონე პირი; სხვა სახის სამუშაოზე გადაყვანისას ან 1 წელზე მეტი პაუზის შემდეგ - მხოლოდ სტაჟირების შემდეგ.
· საწყობის ხელმძღვანელს საამფეთქებლო სამუშაოს შესრულება ეკრძალება.
7.2. ფეთქებადი მასალების შენახვა, აღრიცხვა და გამოყენება
· ფეთქებადი მასალები მიეკუთვნება საშიშ ნივთიერებათა I კლასს და მათი  შენახვა, გადაზიდვა, ადგილებამდე მიტანა და გამოყენება უნდა განხორციელდეს  სტანდარტის შესაბამისად.

· გამოსაყენებლად და შესანახად ვარგისიანობის დადგენის მიზნით ფეთქებადი მასალები უნდა გამოიცადოს: ა) დამამზადებელი ქარხნიდან ან სხვა საწარმოს საწყობიდან მიღებისთანავე; ბ) თუ გაჩნდა ეჭვი მათი ვარგისიანობის შესახებ (გარეგანი დათვალიერება, აფეთქების არადამაკმაყოფილებელი შედეგები – არასრული აფეთქება, მტყუნება და სხვ.); გ) საგარანტიო ვადის გასვლის შემდეგ.

· ფეთქებადი მასალების საწყობებში ფეთქებადი მასალების სათავსები უნდა დაიკეტოს კლიტით, დაიპლომბოს ან დაიბეჭდოს. ისეთ სათავსებში, სადაც ფეთქებადი მასალების გამცემების სადღეღამისო მორიგეობაა, ფეთქებადი მასალების დაპლომბვა ან დაბეჭდვა აუცილებელი არ არის.
· ფეთქებადი ნივთიერებებისა და მაინიციირებელი (აფეთქების) საშუალებების ერთად შენახვა აკრძალულია.
· სამუშაო ადგილზე მიტანილი ფეთქებადი მასალის, დამუხტული შპურების/ჭაბურღილების უმეთვალყურეოდ დატოვება აკრძალულია.
· ჯიხურები/ფარდულები ჭაურიდან, შტოლნების პირიდან, შახტის ნაგებობებიდან ≥50 მ; ამონიუმის გვარჯილაზე დამზადებული ნივთიერების საწყობში ტემპერატურა ≤30°C.
· აღრიცხვის წიგნები დანომრილი, ზონარგაყრილი, დაპლომბილი; დღის ბოლოს ფიქსირდება ნაშთი და ხარჯი. დანაკლისი/ზედმეტობა დაუყოვნებლივ ეცნობება ხელმძღვანელს და შსს-ს.
7.3. უსაფრთხო მანძილები
· ღია ადგილზე საამფეთქებლო სამუშაოს შესრულებისას, აგრეთვე გაზისა და მტვრის აფეთქების მხრივ საშიშ შახტებში, ამფეთქებლის თავშესაფრის განლაგება და ადამიანების უსაფრთხოების მიზნით დადგენილი უსაფრთხო მანძილები განისაზღვრება სტანდარტის მოთხოვნათა შესაბამისად.
	სიტუაცია
	მინიმალური მანძილი

	ამფეთქებლის თავშესაფარი უახლოესი პოსტიდან; პოსტი ხალხის ადგილიდან
	10 მ

	ღია სამთოზე აკრძალული ზონა უახლოესი ჭაბურღილიდან
	20 მ

	მიწისქვეშა გვირაბებში აკრძალული ზონა
	50 მ

	საამფეთქებლო სამუშაო ფეთქებადი მასალის საწყობიდან/გასაცემი კამერიდან
	30 მ (ხალხი ≥100 მ)

	პარალელური გვირაბების გაყვანა - მეორედან ხალხის გაყვანა, თუ მანძილი
	<15 მ


7.4. სიგნალიზაცია
· დღისით - ხმოვანი; ღამით - ხმოვანი + მანათობელი. შეძახილით ან ფეთქებადი მასალით სიგნალის მიცემა აკრძალულია.
	სიგნალი
	მნიშვნელობა

	1 გაგრძელებული
	გამაფრთხილებელი - დამუხტვის წინ.

	2 გაგრძელებული
	საბრძოლო - ხდება აფეთქება.

	3 მოკლე
	გასაყრისი - სამუშაოს დასრულება.


7.5. აფეთქება და ნამტყუნები მუხტები
· საშიში ზონის ფარგლებში რამდენიმე ამფეთქებლის ერთდროული მუშაობისას ერთ-ერთი მათგანი ინიშნება უფროსად. 

· ელექტროდეტონატორებთან მომუშავე ამფეთქებელს აცვია ისეთი სპეცტანსაცმელი, რომელიც არ იმუხტება ელექტროსტატიკური მუხტით საშიშ პოტენციალამდე.

· დამუხტვამდე საშიში ზონის საზღვარზე იდგმება დაცვის პოსტები; ზონაში შესვლა - მხოლოდ ტექნიკური ზედამხედველისა და უფლებამოსილი პირებისთვის.
· აკრძალულია ისეთ გვირაბებში, რომლებშიც აფეთქების შედეგად გამოყოფილი გაზების ნაკადი გადის, პოსტების განლაგება. ასეთ გვირაბებში უნდა დაიდგას ზონაში შესვლის ამკრძალავი ნიშნები. 

· აფეთქების ძაბვა მიეწოდება მხოლოდ უსაფრთხო ადგილიდან; საამფეთქებლო ქსელი ორსადენიანი (წყლის, მიწის, რელსების სადენად გამოყენება აკრძალულია).
· ელექტროაფეთქების შემდეგ ამფეთქებელი საფარიდან გამოდის ≥5 წუთში; მუხტის აუფეთქებლობისას - ≥10 წუთში (ცეცხლოვანზე ≥15 წუთში). ქსელის გამორთვისა და ბოლოების დამოკლების შემდეგ, ჭექა-ქუხილისას ელექტროაფეთქება აკრძალულია.
· ტექნიკური მიზეზით აუფეთქებელი მუხტი ითვლება ნამტყუნად: იდება ამკრძალავი ნიშანი, ეცნობება ტექნიკურ ზედამხედველს; ლიკვიდაცია მისი ხელმძღვანელობით; მტყუნების ადგილას სხვა სამუშაო აკრძალულია.
· აკრძალულია-საამფეთქებლო სამუშაოთა დამთავრების შემდეგ ხალხის დაბრუნება სამუშაო ადგილებზე ტექნიკური ზედამხედველის ნებართვის გარეშე.
7.6. გაზ/მტვერსაშიში პირობები და განადგურება  
· ამფეთქებელი ზომავს CH4-ს დამუხტვის, აფეთქებისა და დათვალიერების წინ; სამუშაო აკრძალულია, თუ სანგრევთან/20 მ-ში ან ამფეთქებლის საფარში CH4 ≥1%.
· გამოიყენება მხოლოდ სპილენძის სადენებიანი ელექტროდეტონატორები და ნაპერწკალუსაფრთხო ხელსაწყო; აფეთქებამდე - ნახშირის მტვრის მორწყვა/მოფიქლება 20 მ-ის რადიუსში.
· განადგურება - მხოლოდ წერილობითი განკარგულებით, აქტის შედგენით; დაწვით ნადგურდება მხოლოდ ის, რაც ვერ აფეთქდება (დეტონატორების დაწვა აკრძალულია), მშრალ ამინდში, ხალხის გაყვანის შემდეგ.    
8. შეუსაბამობების კატეგორიები
სექტორული რეგლამენტები დარღვევებს ყოფენ სამ ხარისხად. ყველაზე მძიმეა კრიტიკული და არსებითი შეუსაბამობები, რომლებიც უკავშირდება:
· განიავების უეცარ შეწყვეტას და მეთანის საშიშ კონცენტრაციას;
· წყლის გამოხეთქვას და დატბორვას;
· ჭერის/ფერდობის ჩამოშლას (გამაგრების დარღვევას);
· აფეთქებაუსაფრთხოების და ელექტრომოწყობილობის მოთხოვნების დარღვევას;
· საამფეთქებლო სამუშაოების უსაფრთხო მანძილებისა და პროცედურების დარღვევას.
ასეთი შეუსაბამობის აღმოჩენისას სამუშაო დაუყოვნებლივ უნდა შეჩერდეს დარღვევის აღმოფხვრამდე.
წყაროები
დოკუმენტი დაწერილია ქვემოთ ჩამოთვლილი მოქმედი სამართლებრივი აქტების საფუძველზე. 
· საქართველოს ორგანული კანონი „შრომის უსაფრთხოების შესახებ“.
· პროდუქტის უსაფრთხოებისა და თავისუფალი მიმოქცევის კოდექსი.
· მთავრობის დადგენილება №449 - ტექნიკური რეგლამენტი „ნახშირის შახტების უსაფრთხოების შესახებ“ (2013).
· მთავრობის დადგენილება №430 - ტექნიკური რეგლამენტი „მადნეული და არამადნეული საბადოების მიწისქვეშა წესით დამუშავების შესახებ“ (2013).
· მთავრობის დადგენილება №450 - ტექნიკური რეგლამენტი „კარიერების უსაფრთხოების შესახებ“ (2013).
· მთავრობის დადგენილება №432 - ტექნიკური რეგლამენტი „საამფეთქებლო სამუშაოების უსაფრთხოების შესახებ“ (2013).
· მთავრობის დადგენილება №135 - ტექნიკური რეგლამენტი სამუშაო მოწყობილობების გამოყენების შესახებ (2025).
· მთავრობის დადგენილება №167 - ტექნიკური რეგლამენტი ტვირთის ხელით აწევის შესახებ (2023).
· მთავრობის დადგენილება №370 - ტექნიკური რეგლამენტი „სახანძრო უსაფრთხოების წესებისა და პირობების შესახებ“ (2015).
· მთავრობის დადგენილება №457 - ტექნიკური რეგლამენტი უსაფრთხოების ნიშნების შესახებ (2022).
· მთავრობის დადგენილება №590 - ტექნიკური რეგლამენტი ინდივიდუალური დაცვის საშუალებების შესახებ (2022).
· შრომის, ჯანმრთელობისა და სოციალური დაცვის მინისტრის ბრძანება №78/ნ - სანიტარიული ნორმები მძიმე მრეწველობის საწარმოებისთვის (ქვანახშირი, საშენი მასალები, 2004).

